Il-Papa Franġisku aċċetta formalment ir-riżenja tal-Isqof tal-Limburg fil-Ġermanja wara li ħareġ fil-midja li huwa nefaq aktar minn €31 miljun biex jirranġa d-dar residenzjali tiegħu. L-Isqof Franz Peter Tebartz-van Elst issottometta r-riżenja tiegħu f’Ottubru li għadda wara rapporti fil-midja dwar l-infiq tal-Isqof li issa ma jistax aktar jeżerċita l-ministeru tiegħu. L-Isqof nefaq €15,000 biex jixtri kamra tal-banju, xtara mejda €25,000 u anke għamel kappella privata li laħqet kważi €3 miljun. Huwa kien jixtri biljetti first class biex jivvjaġġa bl-ajruplan. Il-poplu ta’ Limburg kien irreaġixxa bil-qawwi għall-aħbar, anke minħabba li titħallas taxxa lill-Istat biex tkun mgħejjuna l-Knisja. Fl-2012, il-Gvern lokali kien għadda lill-Knisja Kattolika aktar €5 miljun u ‘l fuq minn €4.5 lill-Knejjes Protestanti. Il-Papa Franġisku appunta Isqof ieħor biex jieħu ħsieb id-djoċesi u talab lill-poplu ta’ Limburg biex jaċċettaw id-deċiżjoni tal-Vatikan. Il-Papa ta’ spiss jitkellem li ma jaqbilx ma’ mexxejja tal-Knisja li qed jgħixu ħajja lussuża.